Na temelju članka 35., stavka 1., podstavka 4. i članka 41., stavka 2. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19), članka 41. Statuta Dječjeg vrtića „Kalnički jaglac“ i članka 6., stavka 1. Pravilnika o upisu djece i načinu ostvarivanju prava korisnika usluga Dječjeg vrtića „Kalnički jaglac“, a uz prethodnu suglasnost osnivača KLASA: 601-02/22-01/12, URBROJ: 2137-23-22-2, od 23. svibnja 2022., Upravno vijeće Dječjeg vrtića „Kalnički jaglac“ na 7. sjednici održanoj 25. svibnja 2022. donijelo je

**PLAN UPISA**

**U DJEČJI VRTIĆ „KALNIČKI JAGLAC“**

**ZA PEDAGOŠKU GODINU 2022./2023.**

Članak 1.

 Utvrđuje se Plan upisa u Dječji vrtić „Kalnički jaglac“ za pedagošku godinu 2022./2023. (u daljnjem tekstu: Plan).

 Dječji vrtić „Kalnički jaglac“ (u daljnjem tekstu: dječji vrtić) organizira i provodi redoviti desetosatni program njege, odgoja i obrazovanja, zdravstvene zaštite, prehrane i socijalne skrbi djece rane i predškolske dobi, za djecu od navršenih godinu dana života pa do polaska u osnovnu školu.

 Upis djece u redoviti program dječjeg vrtića provesti će se prema ovom Planu i Pravilniku o upisu djece i načinu ostvarivanja prava korisnika usluga Dječjeg vrtića „Kalnički jaglac“ KLASA: 034-02/20-01/01, URBROJ: 2137-104-04-20-1, od 20. svibnja 2020. godine (u daljnjem tekstu: Pravilnik).

Članak 2.

 U redoviti desetosatni program dječjeg vrtića upisuje se onoliki broj djece koliko ima raspoloživih mjesta po utvrđenim odgojno-obrazovnim skupinama u matičnom objektu sa sjedištem u Kalniku, Trg Stjepana Radića 9, kako slijedi:

1. JASLIČKA VRTIĆKA SKUPINA, za djecu od navršenih godinu dana života do treće godine života – **7 (sedmero) djece,**
2. MJEŠOVITA VRTIĆKA SKUPINA, za djecu od navršene treće godine života do polaska u osnovnu školu – **9 (devetero) djece.**

Potrebnu dob za upis u pojedinu odgojno-obrazovnu skupinu redovitog programa dječjeg vrtića, djeca ostvaruju do 31. kolovoza 2022. godine.

Članak 3.

 Pravo upisa u dječji vrtić imaju djeca roditelja s prebivalištem na području Općine Kalnik, a ukoliko ima slobodnih mjesta za prijem djece u dječji vrtić, upisati se mogu i djeca roditelja s prebivalištem na području drugih općina i gradova.

Članak 4.

 Upisi u redoviti program dječjeg vrtića provoditi će se u periodu od 1. lipnja do 14. lipnja 2022. godine, u trajanju od 10 (deset) radnih dana.

Članak 5.

 Na temeljem Odluke o raspisivanju poziva za upis u dječji vrtić od strane Upravnog vijeća, poziv na upis objavljuje se javnom objavom na oglasnoj ploči i mrežnim stranicama dječjeg vrtića.

 Zahtjev za upis podnosi se na posebnom obrascu koji se preuzima u dječjem vrtiću.

 U roku utvrđenom pozivom na upis, zahtjevu za upis u dječji vrtić potrebno je priložiti svu propisanu dokumentaciju, te ukoliko je primjenjivo i dodatnu dokumentaciju ukoliko podnositelj zahtjeva za upis dokazuje pravo na prednosti pri upisu (članak 12. Pravilnika).

 Zahtjevi koji nemaju kompletnu dokumentaciju neće se razmatrati.

 U upisnom roku neće se razmatrati upisna dokumentacija djece koja ne ispunjavaju dobni uvjet za upis u pojedinu odgojno-obrazovnu skupinu redovitog programa dječjeg vrtića.

 Zahtjev za upis djeteta u dječji vrtić može se predati i tokom cijele pedagoške godine.

 Ukoliko dječji vrtić smatra svrsishodnim, može se izvršiti upis djece i neposredno, bez objavljivanja poziva na upis.

Članak 6.

 U tijeku upisnog postupka, a prije uključivanja djeteta u odgojno-obrazovni program, podnositelj zahtjeva za upis obavezan je obaviti inicijalni razgovor sa stručnim suradnikom ili ravnateljem dječjeg vrtića, radi prikupljanja podataka o razvoju djeteta, njegovim navikama, potrebama, obitelji i drugim specifičnostima.

Članak 7.

 Postupak upisa djece u dječji vrtić provodi Povjerenstvo za provedbu upisa, imenovano od strane Upravnog vijeća.

 Povjerenstvo za provedbu upisa odlučuje o zahtjevima za upis djece u odgojno-obrazovni program na temelju rezultata cjelovitog uvida o razvoju i potrebama svakog djeteta i analize dostavljene dokumentacije.

 Nakon cjelovitog uvida i analize upisne dokumentacije, Povjerenstvo za provedbu upisa dostavit će rezultate Upravnom vijeću radi donošenja Odluke o upisu, koja se objavljuje na oglasnoj ploči i mrežnoj stranici dječjeg vrtića u roku od 30 (trideset) dana od dana isteka roka za podnošenje zahtjeva za upis.

 Dječji vrtić dužan je obavijestiti podnositelje zahtjeva za upis o konačnim rezultatima upisa i osobno, telefonskim putem.

Članak 8.

 Podnositelj zahtjeva za upis djeteta u dječji vrtić, nezadovoljan Odlukom o upisu, može izjaviti pisanu žalbu Upravnom vijeću u roku od 8 (osam) dana od dana oglašavanja rezultata upisa.

 O žalbi rješava Upravno vijeće u roku od 8 (osam) dana od dana isteka roka za žalbu.

Članak 9.

 Tijekom postupka upisa podnositelj zahtjeva za upis može odustati od upisa djeteta u dječji vrtić u pisanom obliku, usmeno na zapisnik ili elektronskim putem.

Članak 10.

 Ukoliko dječji vrtić bude u mogućnosti upisati svu prijavljenu djecu, neće se primjenjivati metoda bodovanja za ostvarenje prednosti pri upisu (članak 9. Pravilnika).

Članak 11.

 Za djecu koja ne mogu biti primljena u dječji vrtić, utvrđuje se lista čekanja. S liste čekanja, djeca se upisuju u dječji vrtić nakon što se oslobodi mjesto u odgojno-obrazovnoj skupini kojoj dijete po dobnom uzrastu pripada.

Članak 12.

 Na početku pedagoške godine, a prije uključivanja djeteta u odgojno-obrazovnu skupinu, podnositelji zahtjeva za upis koji su ostvarili pravo upisa djeteta u redoviti program dječjeg vrtića, obvezni su:

* dostaviti dječjem vrtiću potvrdu nadležnog liječnika o obavljenom sistematskom zdravstvenom pregledu djeteta i potvrdu o (trenutnoj) procijepljenosti,
* potpisati ugovor o korištenju usluga u dječjem vrtiću,
* potpisati potrebne izjave i suglasnosti u svrhu zaštite djetetovih prava i privatnosti (podaci o ovlaštenim osobama koje mogu dovoditi/odvoditi dijete, dozvola za fotografiranje djeteta i izvođenje djeteta iz ustanove u svrhu provođenja odgojno-obrazovnog rada).

Članak 13.

 Ovaj Plan stupa na snagu danom donošenja, a objavit će se na oglasnoj ploči i mrežnoj stranici dječjeg vrtića.

KLASA: 034-05/22-01/03

URBROJ: 2137-104-04-22-1

Kalnik, 25.svibanj 2022.

**Predsjednik:**

Matija Kovačić